Keywords

Summary



Keywords

1. Kopienas preču zīme – Kopienas preču zīmes definīcija un iegūšana – Direktīvā 89/104 paredzētās tiesību normas attiecībā uz valsts preču zīmes darbības ierobežojumiem – Preču zīmes, kuru veido personvārds, ņemšana vērā reģistrācijas procesa laikā – Izslēgšana

(Padomes Regula Nr. 40/94; Padomes Direktīvas 89/104 6. panta 1. punkta a) apakšpunkts)

2. Kopienas preču zīme – Kopienas preču zīmes definīcija un iegūšana – Relatīvs atteikuma pamatojums – Identiskas vai līdzīgas agrākas preču zīmes, kas reģistrēta attiecībā uz identiskām vai līdzīgām precēm un pakalpojumiem, īpašnieka iebildumi – Sajaukšanas iespēja ar agrāku preču zīmi – Reģistrācijai pieteiktā preču zīme, kuru veido viens vai vairāki personvārdi – Sajaukšanas iespējas izvērtēšana atbilstoši tiem pašiem kritērijiem, kurus piemēro citu kategoriju preču zīmēm

(Padomes Regulas Nr. 40/94 8. panta 1. punkta b) apakšpunkts)

3. Kopienas preču zīme – Kopienas preču zīmes definīcija un iegūšana – Relatīvs atteikuma pamatojums – Identiskas vai līdzīgas agrākas preču zīmes, kas reģistrēta attiecībā uz identiskām vai līdzīgām precēm un pakalpojumiem, īpašnieka iebildumi – Sajaukšanas iespēja ar agrāku preču zīmi – Grafiska preču zīme, kas ietver vārdus “Julián Murúa Entrena” – Vārdiska preču zīme “MURÚA”

(Padomes Regulas Nr. 40/94 8. panta 1. punkta b) apakšpunkts)

Summary

1. Direktīvas 89/104 par preču zīmēm 6. panta 1. punkta a) apakšpunkta noteikums, kas attiecas uz tiesību, ko valsts preču zīme piešķir tās īpašniekam, ierobežojumiem komercdarbībā, it īpaši paredzot, ka tās īpašnieks nevar aizliegt trešai personai izmantot savu vārdu vai adresi, ar nosacījumu, ka tos izmanto saskaņā ar godīgu praksi rūpnieciskās vai komerciālās lietās, nav ņemams vērā Kopienas preču zīmes, kas ietver vienu vai vairākus personvārdus, reģistrācijas procesa ietvaros, jo tas nepiešķir trešām personām tiesības lietot savu vārdu vai adresi kā preču zīmi.

(sal. ar 45. un 46. punktu)

2. Apzīmējumu, kas ietver fiziskas personas vārdu un uzvārdus, nevar reģistrēt kā Kopienas preču zīmi, ja tas nonāk pretrunā reģistrācijas atteikuma pamatojumam pēc agrākas preču zīmes īpašnieka iesniegtajiem iebildumiem.

Faktiski kritēriji, izvērtējot sajaukšanas iespēju starp šādu reģistrācijai pieteiktu Kopienas preču zīmi un agrāku preču zīmi Regulas Nr. 40/94 8. panta 1. punkta b) apakšpunkta izpratnē, ir tādi paši kā tie, kurus piemēro citu kategoriju preču zīmēm, ja šajā regulā nav paredzēts pretējs noteikums.

(sal. ar 49. un 50. punktu)

3. Spānijas sabiedrības uztverē starp grafisku apzīmējumu, kas sastāv no koku un vīna lauku ieskautas lauku saimniecības attēla tās augšējā daļā un ģerboņa, virs kura izvietoti vārdi “Julián Murúa Entrena”, tās apakšējā daļā (kuru uztver kā vārdu un uzvārdus), kuras reģistrācija par Kopienas preču zīmi ir pieteikta attiecībā uz 33. klasē ietilpstošajiem “vīniem” Nicas Nolīguma izpratnē, un vārdisku preču zīmi “MURÚA” (kuru uztver kā uzvārdu), kas agrāk reģistrēta Spānijā attiecībā uz “visu veidu vīniem”, kas ietilpst tajā pašā klasē, pastāv sajaukšanas iespēja, ciktāl, no vienas puses, ar konfliktējošām preču zīmēm apzīmētās preces ir identiskas un, no otras puses, konfliktējošie apzīmējumi ir līdzīgi, un ja reģistrācijai pieteiktās preču zīmes vārdiskā apzīmējuma dominējošais elements un vienīgais agrākās preču zīmes elements ir identiski tādējādi, ka Spānijas vidusmēra patērētājs, sastopoties ar reģistrācijai pieteiktās preču zīmes apzīmēto preci, var uzskatīt, ka šai precei ir tāda pati komerciālā izcelsme kā ar agrāko preču zīmi apzīmētajām precēm.

(sal. ar 76. un 78. punktu)